open-index/open-wikipedia-markdown huggingface dataset:
Esnoga Kal Kadosh Shalom

La **Esnoga Kal Kadosh Shalom**, en ivrit **בית הכנסת קהל קדוש שלום**‎, *Bet-Aknéset Kal Kadosh Shalom*, ke signifika *La Esnoga de la Santa Komunita de la Paz*, konosida en grégo komo **Συναγωγή Καχάλ Σαλόμ** es una esnoga sefardi en La Djuderia, la maále djudia de la sivdad de Rodes, ubikada en la adá del mismo nombre. Oy endia, es la má antika esnoga fonksionando en Gresia. La esnoga fue aperturada enel anyo 1577 (5338 enel kalendario djudio) i se uza desde antonses. La esnoga i toda la komunita de la adá tuvieron prosperidad, parnasá i bivieron kalmos basho el kontrol del Emperio Ottomano. Afilú los italianos tomaron kontrolo de la adá enel anyo 1912, endjunto a las otras isolas del Dodekaneso; en konsekuensa, munchos judios se fueron de la adá en la anyada de los 30, tiniendo temor del govyerno fachista italiano.

Má kuando el govyerno fachista de Italia akabó, la adá paso a estar basho kontrolo de los Nazis, i má de 1550 de los 1700 djudios ke kedavan ainda en la adá fueron yevados a kampos de eksterminio. Oy endiya, la esnoga Kal Kadosh Shalom es uzada para meldar sólu en el enverano, kuando yegan munchos turistas djudios, en espesial munchos *Rhodeslis* (djudios de Rodes) i endemas es la sede del Muzeyo Djudio de Rodes. La esnoga se ankontra ubikada en la punta de las kalejas Dossiadou i Simiou; endemas, la esnoga tiene munchas plakas eskritas en djudeo-espanyol, el kualo es el lashon de la komunita de la adá.

## Referensias

## Enlasos eksternos
*La Komunita djudia de Rodas
Abdullah Gül

**Abdullah Gül** fue el prezidente de la Turkiya entre el 28 de Ogusto de 2007 i el 28 de Ogusto de 2014.

## Biografiya
Abdullah Gül nasio en Kayseri, una sivdad ke se topa en el sentro de Anatolia. Gül ambezo ekonomiya en la Universita de Estambol i endemas izo parte de los sus estudios en Londra i Exeter, en el Reyno Unito. Entre los anyos 1983 i 1992 lavoro enel Banko Islamiko para el Dezvelopamyento, en Djidda, Arabia Saudi. En el anyo 1991, Gül fue elejido myembro del parlamento turkano, por el Partido Islamiko del Bienestar. En 1995 fue reelejido i nombrado myembro del komite de liasiones internasionalas del parlamento fina el anyo 2001. Endemas entre los anyos 1996 i 1997 fue el Ministro de Estado i Portaboz del Governo. En el anyo 199 fue elejido otruna vez para el parlamento turkano, ama endagora por el partito "Fazilet Partisi" (FP, "Partito de la Virtud" ) deke el su partido *Refah Partisi* fue defendido. Este mismo partito fue kitado de la ley enel anyo 2001, deke se apresentava komo un partito islamiko. Ese mismo anyo, los riformistas del partito FP se separaron de los tradisionalos i kriaron el Partido de la Djustisia i el Dezvelopamiento. Enel anyo 2002, Gül fue elejido muevamente por Kayseri. El 24 de Avril de 2007, el su partito lo yamo kandidato para prezidente de la Turkiya; anke muncha djente enel payis tenia sospechas de ke iva trokar el payis en una nasion islamika relijioza. 

## Komo prezidente de la Turkiya
Afilú el 28 de Ogusto de este anyo fue elejido. En Sietembre de 2008 Gül fue el primer prezidente turkano en vijitar Armenia, lo kualo krio kontroversia i muabetes en el payis. Resientemente el prezidente Gül vijito la Fransia, ande avlo kon el presidente fransez Nicolas Sarkozy de la entrada de la Turkiya a la Union Evropea.

El el 28 de Ogusto de 2014, eskapo su lavoro komo prezidente i fue trokado por Recep Tayyip Erdoğan.

## Referensias


Katēggoría:Presidentes
Katēggoría:Politikos de la Turkiya
Rodes

**Rodes** (en grégo **Ρόδος**, Ródos; en italiano **Rodi**; en turkano ottomano **ردوس** o **Rodos Adası**) es una adá gréga la kuala esta ubikada a unos 18 kilometros de la beira oksidentala de la Turkiya en la Mar Ejeo. Es la adá má grande de las Isolas del Dodekaneso i tiene una povlasion de 117.007, de los kualos aproksimadamente 53.709 biven en la sivdad kapitala de la adá, la kuala yeva el mismo nombre. La sivdad vieja de Rodes es Erensia Kulturala de la Umanidad, yamada ansina por la UNESCO enel anyo 1998.

## Referensias

## Enlasos eksternos
* Gía de la Adá de Rodes, en Wikivoyage


Katēggoría:Adás
Katro Tigres Asyatikos

El termo **Katro Tigres Asyatikos** o **Katro Dragones de Asya** es empiegado para yamar a las ekonomiyas de Hong Kong, Singapur, Korea del Sud i Taiwan.

Entre las anyadas de los 60 i los 90 estos paezes dezveloparon las sus ekonomiyas kresieron kon altas ratas de endustrialisasion, endemás de trokarse de paezes proves en emportantes reseptores de inversion ekstranjera.

Ubikados todos en el Sudeste del kontinente, ande emportantes entreprisas tienen las sus sedes, komo por egzempio la sivdad kapitala de Korea del Sud, Seul, ande se ankontran Samsung, LG, Hyundai i Kia Motors, los katro tigres tienen karakteristikas en komun kon otras ekomiyas de otros paezes de Asya, komo Kina i Japon.

Los Tigres del sudeste asyátiko aparesieron en la ekomoniya mondiala, entre los anyos 1945 i 1990, durante la Gerra Friya. Resyentemente se les empiesó a klasifikar komo potensias ekonomikas; los prinsipales  paezes ke se dezveloparon tan pishín fueron Singapur, Hong Kong, Taiwan i Korea del Sud, los kualos amostraron un kresimyento en kalidá, kuantidá i bashos kostes en los sus produktos, alkansando yegar ansina a merkatos de otros kontinentes. Durante la anyada de los 50 empiesaron a invertir en el su dezvelopamyento teknolojiko i en la estimulasiyon de las eksportasiones. Estos paezes an trokado paradigmas de ekonomiya a levelo mondial.
Sahara Espanyol

El **Sahara Espanyol** fue una kolonia i dempues una provensiya espanyola en Afrika, la kuala nasió dempues de la union enelanyo 1958 de los territorios de Sagia el Hamra i Rio de Oro, kuando el Afrika Oksidentala Espanyola deshó de egzistir. Enel anyo 1976, dempués de la Marcha Védre de Marroko sovre el territorio, Espanya lo deshó. Desde este momento el yamado Sahara Oksidental es gerrrado por Marroko, el kualo lo toma para sí, sin el rekonosimyénto de la komunita internasional, i por la Repuvlika Araba Saharaui Demokratika, la kuala bushka estableser un estado independiente enel antiko territorio de la provensiya.

Asigun el Dirito Internasional, djurídikamente el kontrolo i la administrasion del Sahara Oksidental sigen en manos de Espanya, si bien desde la firma de los Akódros de Madrid, la situasion sige sin troko alkuno.

Kateggoría:Paizes desaparesidos
Bakanyado

El **bakanyado** (nombre sientifiko: *Gadus morhua*) es una de las kaji 60 espesies de una misma famiya de pezes migratorios. Bive en las mares friyas del nord del Oseano Atlantiko. Jeneralmente el bakanyado es un pez chiko, andjak alkunos pueden yegar a tener 100 kg de peso, kon un boy de asta 2 metros. El bakanyado suele komer otros pishkadikos, komo la alicha.

El orijin etimolójiko presenta alkunas dubias, anke se dize ke viene de la palavra en euskera *bakailao* o de la portugesa *bacalhau*, i estas a la su vez de la palavra olandesa *bakeljauw* *kabeljauw*, la kuala se refiere al *cabillaud* fransez, la ke se uza para yamar al bakanyado fresko; el bakanyado seko se le yama *morue*.

Kateggoría:Vikipedya:Artikolos kon grafia ladina
Pasaporto

**Pasaporto** es el dokumento rekonosido en otros paezes, el kualo identifika a ken los porta. Este dokumento es entregado por las avtoridades de un paez. Kon este dokumento, la persona puede tener la lisensia para entrar o salir a otros paezes. Estos dokumentos yevan la eskritura kon la siginte informasion de la persona portadora:

* El su nombre
* La fotó de la persona
* La su alkunya i la alkunya de manseva, si es una mujer kazada
* El lugar ande nasio
* La data de kuando nasió
* La su sinyatura,
* El paez (o los paezes) de los kualos es sivdadano.
* La sivdad ande fue entregado el dokumento
* Las datas de entrega i de venzimyénto

Katēggoría:Dokumentos personales
Katēggoría:Pasaportos
Shara tropikal

Una **Shara tropikal** es un ekosistem el kualo se ankontra en akeyas rejiones serkanas al Ekvador. Se ankontran uzualmente en Asya, Ostralya, Afrika, Amerika del Sud, Amerika Sentrala, Meksiko i en munchas de las adás del Oseano Pasifiko. Asigun la klasifikasiyon de los biomas del Fondo Mondial para la Natura, las sharás tropikales se konsideran un tip de **shará luvyoza**, **shará tropikala de foja áncha**, o **shará siempre védre de tierras bashas ekvatorialas**. Estas rejiones resiven al menos 1.750 milimetros de luvya al anyo. La temperatura media mensuala siempre alkansa por ensíma de los 18 ° C durante todos los meses del anyo, un klima klasifikado komo *Af* en la nomenklatura de Köppen.  En las sharás tropikales bive la mitad de todos los animales i plantas del planeta.  Las sharás tropikales son konosidas komo "la farmasiya má grande del mundo" déke más de la katrena parte de las milizinas del mundo fueron kriados bazados en plantas ke kresen en la shará tropikal.  Munchas vezes en la shará tropikal no egzisten plantas chikas abasho, déke la luz del sol no yega al fondo. Esto aze ke las personas i animales puedan andar por la shará. Si por alkuna razón, parte de la shará es destruyida o aklarada, el fondo en supito es okupado por una densa kuantidad de arvolikos.

## Emportansia
Asigun los sientifikos, al menos el 28% del oksíjeno enel ayre del planeta es jenerado en las sharás tropikales. Por eyo se konsidera ke las sharás tropikales son los "pulmonikos del planeta".

## Referensias


## Enlasos eksternos

* Las pluviselvas / los bosques tropicales (en kastilyano)
* Comunidad Nativa de Queros Selva Perú Cusco (en kastilyano)
* Soundscapes of rainforests (en inglez).
* Coalición de paises con selvas lluviosas (en inglez).
* La selva como sujeto en la literatura latinoamericana, artículo ''Asfixia orgánica'', en el Centro Virtual Cervantes, por Karim Taylhardat, sección Rinconete (en kastilyano)

Katēggoría:Ekolojiya
Katēggoría:Natura
Katēggoría:Ekosistems
Haredi

Los **haredim** (en ivrit **חרדים**), también konosidos komo *ultraortodoksos* o komo *Los ke le temen al Dio*, son djudios ortodoksos para los kualos la observansia de la relijion es espesialmente devota. Komo no egziste una avtoridad sentrala enel Djudaismo, los haredim a lo lungo del tyempo an dezvelopado alkunas tendensias diferentes, komo el hasidismo, i kada una de eyas interpreta los preseptos relijiozos komunes a todas las variantes ortodoksas kon alkunas variasiones. En la su gran mayoria, son ashkenazim, anke endagora tambien egzisten haredim sefardim i mizrahim.

Desde los fines del syéklo XIX, los haredim objektan la "modernidad" de Oksidente, tanto en lo kualo se refiere a kostumbras komo a ideolojiya. Antonses, komo no estan fiados de los dezvelopamientos modérnos de la sosyeté, biven en máales separadas de las sosyetés no-relijiozas, afilú de otros djudios, i siempre obeisan a lossus hahamim, los kualos, asigun eyos, son los unikos ke tienen un poder lejítimo i reál. Endemas de esto, son el grupo djudio ke mas se opoza al zionismo.

Oy endiya amostran una huérte presensia i enfluensia en Israel, ande tienen las sus propias máales, i asta sivdades, komo Betar Illit, Bnei Berak, Kfar Habad, Modi'in Illit, Ramat Bet Shemesh i los sus propios partitos politikos, butikas i eskolas. Endemás, egzisten grupos de haredim en munchas komunitas de la Galut, espesialmente en Amerika del Nord i en Evropa Oksidentala. Los haredim tienen el su propio periódiko, yamado Hamodia. Es kolay ubikar a un haredi en la kaleja, déke siempre va vistido de preto, kon kamiza blanka de mangs lungas, kon chapéo i kipa pretos i kaji siempre deshan kreser peyot. Las mujeres kuando kazadas siempre se visten de fustas lungas de kolores oskuros komo preto i grizo, uzan peluka kompleta, sheitel o kisui rosh para kuvrir las sus kavesas; alkunas uzan un chapéo en shabat. Los haredim, al kontrario ke los datim leumim, nunka uzan sandalikas.

Kateggoría:Djudaismo ortodokso
Rasizmo

El **rasizmo** es una forma de diskriminasión de las personas basho razones rasiales komo el tono de la piel o algunas otras karakterístikas físikas de las personas, de tal modo ke algunas se konsideran superiores a otras. El rasizmo tiene komo fin, la reduksiyon, enchikesimyénto o anulasion total de los diritos umanos de las personas diskriminadas. Empiesó en Evropa en el syéklo XIX kon el fin de djustifikar la superioritá de una supuesta "rasa blanka" sovre el resto de la Umanidad.

## Referensias


Katēggoría:Rasizmo
Djudios de Belmonte

Los **Djudios de Belmonte** son una komunita de djudios la kuala estuvo praktikando la su relijion en sekreto durante sienes de anyos shukúr a kazamyéntos entre eyos mismos i al kudiar de no amostrar dingun simán de la su relijion. La komunita tiene su orijin en la viya de Belmonte, Portugal, enel syeklo XII, i mantuvieron el su sektrero asta el syéklo XX, kuando enelanyo 1917 un enjeniero de minas polako de orijin djudio yamado Samuel Schwarz vijitó la viya. Eyos ofisialmente deklararon el su djudaismo en la anyada de los 70, i aperturaron una esnoga, la Esnoga Bet Eliyahu enel anyo 1996. Enel anyo 2003, el Belmonte Project fue fondado por la American Sephardi Federation para reunir parás para merkar material edukativo i relijiozo djudio para la komunita. Los djudios de Belmonte Guádran munchas tradisiones sefardies antikas. 

Los primeros kontaktos con otros djudíos empiesaron resientemente, espesialmente a traverso de la organizasion Shavei Israel.  

## Ver endemas
*Sefardi
*Marrano
*Bnei Anusim

## Referensias


## Enlasos eksternos
*Djudios de Espanya, Jibraltar, Mayorka i Portugal
Belmonte

**Belmonte** es una viya portugeza en el distrito de Castelo Branco, en la rejion Sentrala i la subrejión de Cova da Beira, kon serka de 3.200 abitantes. Es sede de un munisipio kon 114,56 km² de área i 7.592 abitantes (2001), divididos en 5 freguesías. El munisipio está limitado al nord por las viyas de Guarda, al este por Sabugal, al sudeste por Fundão i al oeste por la Covilhã. La viya es konosida por ser ande nasió Pedro Álvares Cabral el dishkovridor de Brasil. Endemás, la viya es konosida déke una komunita de Bnei Anusim bive en la viya desde los diyas de la Inikisision, i asta muestros diyas sigieron pratktikando el su djudaismo de manera eshkondida. Se les konose komo Djudios de Belmonte. En la via endemas se ankontra el Muzeyo Djudio de Belmonte, el primér muzeyo djudio del paez.

## Atamientos eksternos

Kateggoría:Belediyes de Portugal
Kateggoría:Lokalidades de Portugal
Kateggoría:Lokalidades kon mas de 1.000 moradores
Der Judenstaat

**Der Judenstaat** ("El Estato Djudio", en lingua djudeo-espanyola) es un livro ke se konsidera el ponkto de empesijo del movimento zionista. El livro deklara ke el problema del antisemitismo sólu va ser solusionado kuando los djudios dispersos por el mundo se puedan reunir a bivir en el su propio estato independyénte.

Este livro fue eshkrito por el djurnalista ostriako Theodor Herzl, editor literário del djurnal vienezo Neue Freie Presse, enel anyo 1896. Dempués del Primér Kongreso Zionista, el kualo fue echo en la sivdad suisa de Basilea el 29 de Ogusto de 1897, fue kreida la Organizasion Zionista Mondial, kon Herzl komo el su primér presidente.

Este livro kavzó un impakto inesperado enel mundo djudio de fines del syéklo XIX. Asta esos diyas, los djudios sólu avlavan del antisemitismo en alkunos enkontros privados i afilu alkunos azían komo ignorarlo para no yamas la atensión de inimigos. Herzl, entremientes, denunsió el antisemitismo komo dinguna persona avía echo antes, i le dio un tratamiento personal, al yevarlo a enkontros ande se avlava a altos levelos de govierno de las potensias de la epoka. Antes de el, sólu el djudio ruso Leon Pinsker, avló del problema enel su livro Otoemansipasion. El propio Herzl admitió ke de no aver meldado este livro, ulai el no kalía eskrivir "Der Judenstaat", el kualo fue traduzido poko dempues de publikarlo al ingles,ruso, idish, ivrit, fransez i espanyol. Enel su komentario editorial, el djurnal inglez Jewish Chronicle publikó: "Un Moshé Rabenu akaba de apareser. El se yama Theodor Herzl".

## Referensias
Selbstemanzipation

**Selbstemanzipation** (en alman "Otoemansipasión") es un livriko zionista eskrito por el médiko i aktivista djudio de orijin ruso-polako Leon Pinsker enel anyo 1882. El ensayo analisa los orijines del antisemitizmo i popone luchar por un estato djudio i el dezvelopamyento de una identidad i konsiensa nasionala djudia. Pinsker orijinalmente apoyaba la asimilasion, la kuala demandaba un mayor respekto de los diritos umanos para los djudíos en Rusia. Afilú dempues de pogroms i atakoskontra los djudios en la Rusia Zarista enel anyo 1881, i una vijita a Evropa Oksidentala a empieses del anyo 1882, la su opinión trokó por kompleto. Ese mismo anyo publiko anónimamente el ensayo en almán. La mueva perspektiva de Pinsker endemas lo yevó a partisipar enel dezvelopamyento del grup djudio Hovevei Zion, del kualo el era el lider. El ensayo fue inspirado enel grup i djudíos en toda Evropa;  fue el empiese del desvelopamyento del zionismo i del Estado djudio. El livriko orijinal en alman fue puvlikado el 1 de Jenero de 1882.

Kateggoría:Istoria de Israel
Kol Oud Tof Trio

**Kol Oud Tof Trio** es un grup musikal yisraeli de musika del Medio Oryente. El su nombre signifika en ivrit "Boz, ut, tamburiko", los instrumentos musikales en los kualos esta bazada la musika kriada por eyos. Los integrantes son Esti Kenan-Ofri, una soprano nasida en Italia; Armand Sabach, konosido tanyedor de ut espesialisado en musika araba, i el perkusionista Oren Fried. 

En la su musika eyos mesklan poeziya relijioza djudia en ivrit, bakashot i kantikas tradisionalas de Andaluziya i Marroko en ivrit, haketia, djudeo-arabo de Marroko i arabo.

## Diskografiya
**Gazelle* (2002)
**De Veinticinco escalones* (2009)

## Referensias


## Atamientos eksternos
*Pajina web ofisiala de Kol Oud Tof Trio
*Kol Oud Tof trio en National Geographic

Kateggoría:Muzika sefaradi
Kateggoría:Haketia
Isak Samokovlija

**Samuel Isak Samokovlija** fue un eskritor de Bosnia i Hersegovina, nasido en la sivdad de Goražde el 3 de Septembre de 1889, en una famiya sefardi la kuava vinía de la sivdad Bulgariana de Samokovo. Endemas, era mediko de profesion, la kuala estudio shukur a una beka de la sosyeté de benefisensia djudia "La Benevolentia". Se kazó kon la vieneza Hedda Brunner, kon la kuala tuvo 3 ijos. Lavoró enel Espital Militar Kosevo de la sivdad de Sarajevo.

Las sus istoryas avlan de la vida de los djudios sefardis de Bosnia i Hersegovina. Alkunos de sus poemas fueron publikados en las revistas Život Jevrejski i Srpski knjizevni. En la Dosena Gerra Mondiala es despedido del Espital i obligado a yevar una sinta amariya kon la Magen David, kon la kuala los nazis markaron a todos los djudios. Dempues es yevado a un kampamento de rifujiados en el ponte Alipašino en Sarajevo. En la primavera de 1945 se eskapa de los Ustasha i se eskondió asta la liberasion del paez. Dempues de la Dosena Gerra Mondiala, aboltó a Sarajevo i lavoró komo redaktor shefe de la revista "Brazda" de 1948 a 1951, i de la revista "Svjetlost" de 1951 asta la su muerte. Tambien fue elejido presidente de la Asosyasion de Eskritores de Bosnia i Hersegovina. El murio en la sivdad de Sarajevo, el 15 de Jenero de 1955. Fue entierrado enel betahayim djudio de Sarajevo. El 20 de Mayo de 2006, la posta de Bosnia i Hersegovina publikó un timbro espesial para arikodrár el 60 aniversario de la priméra publikasion de un livro de Isak Samokovlija.

## Bibliografiya
* "Od proljeća do proljeća" (1929, De primavera a primavera)
* "Nosač Samuel", (1946, Samuel el Porteador)
* "Solomunovo slovo", (1949, La Karta de Salomon)
* "Hanka"
* "Plava Jevrejka" (La djudia blonda)
* "On je lud" (El esta lóko)
* "Fuzija" (Fuzion)
* "Tragom života" (Dempues de la vida)
* "Đerdan" (El koyar)
* "Priča o radostima" (Una istorya de aligría)  

Kateggoría:Sefaradim‎
Katēggoría:Eskritores djudios
Katēggoría:Eskritores
Katēggoría:Bosnia i Hersegovina
Katēggoría:Djudios de Bosnia i Hersegovina
Anusim

Los **Anusim**, tambien konozidos kon el termo despektivo **marrano**, aze referensia a los djudios de la Peninsula Iberika ke se konvirtieron eksternamente al kristyanismo ma afilú sigieron observando klandestinamente la su relijión (el djudaismo) i las sus kostumbras. Sobre todu entre los syéklos XV i XVII, en sentido amplio, i con intensión kalumniosa, el termo se uzó popularmente para todos los djudiokonversos de la Península i los sus desendientes, insinuando, kon sanya, la poka o dinguna sinseridad de la su konversión.

Oy endiya, el termo *marrano*, a pesar del su orijin klaramente despektivo, sige uzado por los istoryadores; andjak, los sefardis prefieren uzar la palavra ebrea **Anusim**, (אנוסים, 'forsados' o 'huersados'), o bien **[[Bnei Anusim|Benei Anusim]]** (בני אנוסים, 'Ijos de Anusim'), termo legal de la Alaha ke se aplika a los djudios ke son huersados a trokar la su relijion en kontro de la su voluntad. El investigador Israël Salvator Révah definió al *forsado* o *konverso* komo «un katóliko sin fe i un djudio sin saber, andjak un djudío por voluntad».

## Referensias


Kateggoría:Istoria de los djudios en Espanya
Burekas

Las **burekas** son unas empanadikas o pastelikos fritos komunes a la kuzina de la Turkiya i los Balkanes, en jeneral de todas las rejiones basho kontrolo del Emperio Ottomano. Se azen kon una pasta de filo, i jeneralmente se reyenan kon pendir (kézo blanko), karne pikada, o zarzevates.

## Etimolojiya
El nombre "bureka"  se deriva de la palavra turkana **börek**, la kuala anke en turkano tiene munchos uzos, en otras linguas solu se relasiona kon este plato. Proviene de la raís turkana *bur-* 'retuerser' komo en serbio, ande las palavras *savijača* (de savijati) i *gibanica* (prosedente de gibati) también deskriven un plato con kapas paresido, i tienen las mismas raíses en el signifikado de 'retuerzido', o ulay del persa *būrek*. En albanezo se yaman *byrek*, en armenio *boereg*, en arabo *burek*, en ivrit *בורקה*, en bulgariano *бюрек*, en grégo *μπουρέκι*, en azeri *piroq*, en Tunesia *brik*, en Krimea *cheburek* i en toda la antika Yugoslavia se le konose komo *burek*.

## Referensias


Kateggoría:Kuzina sefardi
Kateggoría:Kuzina turka
İvo Molinas

**İvo Molinas** es un djurnalista i eskritor sefardi, konosido por el su lavoro en el djurnal Şalom, publikado settimanalmente. El djurnal es konsiderado la boz prinsipala de la komunita djudia de la Turkiya.

İvo Molinas nasió enel anyo 1960 en Estambol, Turkiya. Dempués de graduarse del lisé fransez Saint Benoit, estudio Enjenieriya Kemika en la Universita Bogazici. Endemas, tiene un Diploma de Postgrado en Marketing Internasional de la Universita de Estambol. Aktualmente está kazado i tiene dos ijos, i avla kolay el inglez i fransez. Aktualmente es el direktor del djurnal Şalom.

Kateggoría:Djurnalistos djudios
Kateggoría:Djurnalistos de la Turkiya
Kateggoría:Djudios de Turkia
Kateggoría:Sefaradim‎
Kateggoría:Şalom
DeLeon

**DeLeon** es una banda de rock la kuala kanta kantikas tradisionalas sefardis kon musika rock indie. El nombre del grup fue tomado del mekubal del syéklo XII Moshe DeLeon i de la alkunya del papú del lider kantadero de la banda, Daniel Saks. Los myémbos del grup son Daniel Saks, Kevin Snider, Justin Riddle, Amy Crawford i Andrew Oom.

La banda empiesó a tokar en Avril del anyo 2007. Asta oy endiya, DeLeon tiene apresentasiones kon Balkan Beat Box, Os Mutantes, Gogol Bordello, Ozomatli i Mike Gordon. Daniel Saks es endemas kantante de The LeeVees. El tiene un album komo solista, lansado el 12 de Ogusto de 2008, basho la kompanyia JDub Records. Los sonetes del grup DeLeon son egzotikos i unikos, déke misturan en la misma kantika, ivrit, inglez i ladino kon la musika urbana modérna. 

## Referensias


## Atamientos eksternos
*Video-klip de "Rahelika baila" en Youtube
*Profil de DeLeon en JDub Records
*Pajina web ofisiala del grup

Kateggoría:Muzika sefaradi
Pharaoh's Daughter

**Pharaoh's Daughter** es un grup de world music de la sivdad de Mueva York. La su musika es una meskla de la musika folk amerikana, klezmer i sonetes del Midio Oryente.

La lider del grup es Basya Schechter. Los otros myembros del grup son  Daphna Mor, Meg Okura, Yuval Lion, Shanir Ezra Blumenkranz, Noah Hoffeld, Daniel Freedman, Jason Lindner i Alan Kashan. Entre los instrumentos uzados por eyos estan la gitara, el ut, el saz, el violin, el ney, los tamborikos, el santur i el violoncello. Alkunas de las sus kantikas son endjudeo-espanyol, komo "Ija Mia", del album "Out of the Reeds" i "Enpesare", del album "Haran". Endemas, Basya Schechter tiene gravado, enel album "HaLailah Hazeh - The Music of Pesah at BJ" de la komunita B'nai Jeshurun, la kantika "Moshe salió de Misrayim".

## Discografiya
**Daddy's Pockets* (1999)
**Out of the Reeds* (2000)
**Exile* (2002)
**Queen's Dominion* (2004)
**Haran* (2007)

## Atamientos eksternos
*Pajina web ofisiala
*Profil de Pharaoh's Daughter en MySpace

Kateggoría:World music
Kateggoría:Muzika sefaradi
Isaac Chocrón

**Isaac Chocrón** era un eskritor i djurnalista venezuelano de orijin djudio sefardi. Isaac Chocrón nasió en la sivdad de Maracay enel anyo 1933, i el su empesijo komo eskritor de novelas fue kon la ovra "Pasaje", enel anyo 1956. Entre otras de las sus novelas má konosidas, se ankontra "50 vacas gordas" (50 vakas godras) la kuala eskrivió enel anyo 1980. Es konosido en el mundo por los giones de teatro ke tiene eskritos. La mayor parte de los sus eskritos se bazan enel teatro inglez de oy endiya.

## Komo ensayista

Isaac Chocrón también tiene eskritos varios ensayos, komo "El nuevo teatro venezolano" (1966, "El muevo teatro Venezuelano") i "Tendencias del teatro contemporáneo" (1968, "Tendensias del teatro de oy endiya"). La su última ovra, "Tap Dance", kompleta endjunto a "Clipper" i "Animales Feroces", una trilojiya ande el tema sentral es la famiya.

## Ovras
* Pasaje (1954) 
* Se ruega no tocar la carne por razones de higiene (1971) 
* Pájaro de mar por tierra (1973) 
* Rómpase en caso de incendio (1975) 
* Cincuenta vacas gordas (1982) 
* Toda una dama (1988) 
* Pronombres personales (2002) 
* El vergel (2005)

## Ovras para Teatro
*Mónica y el florentino (1959) 
*El quinto infierno (1961) 
*Amoroso o una mínima incandescencia (1961) 
*Animales feroces (1963) 
*A propósito del triángulo (Un acto dentro de triángulo) (1964) 
*Asia y el Lejano Oriente (1966) 
*Libreto para la ópera Doña Bárbara, música de Caroline Lloyd (1966) 
*Tric Trac (1967) 
*O.K. (1969) 
*La revolución (1971) 
*Alfabeto para analfabetos (1973) 
*La pereza domina Timbuctu  (un acto dentro de los Siete pecados capitales, 1974) 
*La máxima felicidad (1975) 
*El acompañante (1978) 
*Mesopotamia (1980) 
*Simón (1983) 
*Clipper (1967) 
*Solimán el magnífico (1991) 
*Escrito y sellado (1993) 
*Volpone y El alquimista (1996) 
*Uno reyes uno (1996) 
*Tap dance (1999) 
*Los navegaos (2006)

## Muerte
Isaac Chocrón murió el 6 de noviembre del anyo 2011 en la sivdad de Karakas.

## Referensias


## Atamientos eksternos
*Isaac Chocrón en MiPunto.com

Kateggoría:Eskritores
Kateggoría:Sefaradim‎
Tanjer

**Tanjer** (en arabo, en haketia i en bereber **طنچة**, *Ṭanja*; en fransez **Tangier**) es una sivdad del Nord de Marroko, kapitala de la wilaya de Tanjer-Tetuan. La sivdad tiene una istorya muy antika deké desde el syéklo V AEK la rejion es un sitio de kruse de kulturas i puevlos. Desde los Fenisyanos, asta aktualmente Marroko, la sivdad i la rejion a sido un lugar para el komersio.

## Sivades Ermanas
*  Faro, Portugal (1954)
*  Kadiz, Espanya
*  Liège, Beljika (2006)
*  Metz, Fransia
*  Moulins, Fransia
*  Dubai, Emiratos Arabos Unitos
*  Pasadena, California,  Estatos Unitos d'Amerika

Katēggoría:Lokalidades de Maroko
Katēggoría:Maroko Espanyol
Kateggoría:Vikipedya:Artikolos kon grafia ladina
Taqbaylit

El **Taqbaylit** o **Kabil** es una las linguas bereberes avladas en la rejion montanyoza del nord de Arjelia konosida komo Kabilia.
## Avlantes
Es la sigunda lingua en kantidad de avlantes de las linguas bereberes, kon kaji 8 milyones de personas ke la uzan abitualmente, dempues del **[[Tashelhit]]** (chleuh), avlado en el sud de Marroko por entre ochu i dies milyones. Unos 5.5 milyones de avlantes biven en Arjelia i el resto konforman parte de la povlasión migrante ke bive o lavora en Fransia i otros paezes de Evropa.

El Taqbaylit, es endjunto al Tamajaq y el Chaoui una de las tres linguas de orijin bereber uzadas en Arjelia. Una riforma a la konstitusion del paez, aprobada el 10 de Avril de 2002 rikonosió el tamazight komo lingua nasionala de Arjelia.. Komo esta defendida la television privada en Arjelia, la komunita kabil en Fransia krio un kanal de television el kualo transmite a traves de satelit desde la sivdad de Paris yamado Berbère Télévision.

## Referensias
Lingua neerlandesa

La **Lingua Neerlandesa** pertenese a la famiya jermanika del grup de las linguas indoevropeas. Konforma parte del grupo jermániko oksidental, relasionada kon el basho alemán. Es la lingua materna de unos 22,5 milyones de personas enel mundo. 

* Es lingua ofisiala en losPayises Bashos, Karibe Neerlandez, Sint Maarten, Kurasao i Aruba), en Beljika (en las rejiones de Flandes i Rejion de Bruselas-Kapitala) i en Surinam. Por ekstensión es también una de las linguas ofisialas de la Union Evropea i de la Union de Nasiones Sudamerikanas. 
* Sin ser ofisial es avlado también komo lingua materna en la rejión del basho Rin de Almania i en el nord de Fransia (unos 60.000 avlantes). Shukur a la kolonizasión i la emigrasión se avla también en Kanada (unos 129.000), en Estatos Unitos, en Mueva Zelanda (unos 29.000) i en alkunas partes de Indonesya, ande era la lingua uzada en la administrasión públika kolonial olandeza.

## Referensias


Katēggoría:Lingua neerlandesa
Kateggoría:Vikipedya:Artikolos kon grafia ladina
Katēggoría:Linguas indoevropeas
Katēggoría:Linguas jermanikas
Yosef Karo

**Yosef ben Efraim Karo** es uno de los más emportantes hahamim de la istorya del puevlo djudio. Nasió en Toledo, Espanya enel anyo 1488; murió en Tzfat, Emperio Ottomano enel anyo 1575. Karo es el avtor del livro Shulhan Aruh, el mas emportante livro relasionado kon la Alaha. Este livro es la mayor otoridad para los djudios i por este, al haham Karo se le yama **Amehaber** (ivrit: *"El Avtor"*) i **[[Maran]]** (arameo: *"El muestro maestro"*).

## Referensias


## Atamientos eksternos
* Joseph b. Ephraim Caro jewishencyclopedia.com

Kateggoría:Sefaradim‎
Gad Elbaz

**Gad Elbaz** (en ivrit **גד אלבז**) es un konosido kantadero haredi yisraeli de orijin sefardi. El es amijor konosido por el su égzito # 1, "Alaila Ze Azman" (Esta noche es el momento), i por ser el ijo del kantante de Musika Mizrahi Benny Elbaz.

## Biografiya
El empesijo de la karriera musikala de Gad fue a la edad de 4 anyos. El su primer dueto fue kon el su padre, el kualo a la su vez era un kantadero famoso de Musika Mizrahi, kuando kantaron endjuntos quien a su vez era un cantante de renombre Mizrahi, cuando cantaron "Aba, Otha Ani Oev" (Padre, A ti te Kero). Kuando tinía 7 anyos, la famiya de Gad se izo observante. La kansión de la priméra i más famosa eskrita por el su padre, i kantada por eyos dos dempués de ke se trokaron en haredim, fue "Lo Kashe Lahzor B'Tshuva" (no es zor aboltar en tshuvá). La kantika fue un égzito instantáneo, i tokó las vidas de miles de famiyas no-observantes yisraelis.

Kuando Gad tinía 20 anyos, konosió a la su futura esposa, yamada Moran, la kuala endemas era una fan de el. Eyos tienen dos ijos endjuntos.
 
## Karriera profesionala

Kuando ninyo, gravó katro diskos kon el su padre, i más adelántre, sinko más komo solista. El tinía 16 anyos kuando se lansó el primér su eshuérso komo solista, yamado "Luz al final del túnel". Enel anyo 2005, lansó "משמעויות" (Signifikados), el kualo vendió kaji 100.000 kopias sólu en Israel. La su musika, kon kantikas de ritmo pop misturado kon sonetes oryentales i letras relijiozas, atrae al puvliko, tanto el relijiozo, komo el tradisional i el hiloni. Enel anyo 2006, lansó un muevo álbum, yamado "Kimat Shaket" (כמעת שקט, kaji silensioso) i un muevo disko yamado "Bein Atipot" (entre las gotas), fue lansado enel anyo 2008, ko-produzido por Ruddy Pérez, el kualo tiene eskritas kansiones para Christina Aguilera . Una de las kantikas de este disko, "Olam shel Yeladim" (Un mundo para los ninyos), se ha trokado en un grande égzito.

El 26 de Ogusto de 2008, Gad ofrese un grande konsierto enel anfiteatro romano de Kesariya, Israel. Este konsierto fue transmitido por el kanal de músika yisraeli Music 24. Gad fue endemas el primér kantadero haredi en azer un konsierto en Kesariya . Gad kanto enel konsierto kantikas gravadas kon kantaderos komo Harel Moyal, Shlomi Shabbat, i Benny Elbaz, kantikas klasikas komo "Kol Ahayalim Hozirim La'baita" (todos los soldados estan aboltando a kaza). El konsierto fue un égzito, i dempues salio a la venta DVD endjunto a un CD enel anyo 2009. Endagora Gad Elbaz
tiene presentasiones en Estatos Unitos, Fransia, Ostralya, Suisa, Kanada i Israel.

## Aspektos relijiozos
En una entrevista kon Jewish Music Insider, Gad Elbaz mensiona el su buto de mantener biva la fe del puevlo a traverso de la su musika . El su objektivo es unir a la djente i kriar la unidad a traverso de la músika. Él kanta endjunto a músikos no relijiozos de Israel komo los kantaderos de Musika Mizrahi Lidor Yosefi, Shlomi Shabat i el rapero Alon DeLoco. La su musika atrae a relijiozos, no relijozos i afilú no-djudios.

## Referensias


## Atamientos eksternos
* Pajina Ofisial de Gad Elbaz

Kateggoría:Kantadores
Kateggoría:Sefaradim‎
Betahayim djudio de Montjuïc

El **Betahayim djudio de Montjuïc** es ulai el sembol má signifikativo i emportante de la memoria i la kultura de la komunita djudia de Katalunya durante la Edad Media. El sementario Esta ubikado en un chiko kampo en la montanya de Montjuïc, a unos 100 m ensima del nivel de la mar, desde ande se puedia ver toda la sivdad medievala de Barselona, enel interior de la kuala se ankontraba la máale djudia de la sivdad, yamada el *[[Call de Barselona]]*.  Se tiene habér de la egzistensia de este betahayim desde el syéklo XI (anyo 1091), kuando el Konde Ramon Berenguer restituyó unas vinyas en la *Canonja de la Santa Creu* i *Santa Eulàlia de Barselona*, ubikadas en 
Montjuïc ("Monte djudio") i las kualas tinian limitos al Este kon unas antikas sepulturas djudias (veteres iudorum sepulturas). Este sementario estuvo siendo uzado fina 1391, kuando la djuderia fue destruyida i las sus tumbas aperturadas. Desde el syéklo XVII se tienen referensias istóricas de la konosensia de la su ubikasion. No fue asta el anyo 1898, kuando se planeaba fraguar unas instalasiones en la montanya de Montjuïc para la defensa de la kosta, kuando se tuvo konstansia de la priméra aktivitá de arkeolojiya arientro del betahayim, de manera un poko basho kontrolo. Este fakto izo posivle konfirmar ke  el sementario se ekstendía a ambos lados de la kaleja ke yegaba al Kastilyo de Montjuïc, i ke se es igual ke la aktual kaleja. Las ekskavasiyones arkeolojikas de los anyos 1945 i 2001 adjudaron a dokumentar una parte del betahayim kon má de 700 tumbas. 

El 15 de Marso del anyo 2007, la Generalitat de Catalunya deklara el Betahayim djudio de Montjuïc "Bien Kulturalo de Entereso Nasional". El arkitekto David Stoleru, del Sentro de Estudios Zakhor, lavora en la preservasion del betahayim kon el buto de pasar el konosimiento a los djudios de la su erensia espanyola.

## Referensias
Transteizmo

El **Transteizmo** es un biervo definido por el filosofo Paul Tillich i el akademiko de la India Heinrich Zimmer, enel kualo azen referensia al sistem de pensamiento o filosofiya relijioza ke esta por enriva del teizmo i ke no es por lo tanto ni teista ni ateista.

Zimmer aplika el termo al sistem teolojiko del Jainismo, el kualo es teista en el sentido de ke los dioses egzisten, má se konvierten en inmateriales kuando son trasendidos por moksha (esto es, un sistem ke no es ateista, má en el kualo los dioses no son la instansia espirituala ma alta). Zimmer (1953, p. 182) uza el termo para deskrivir la posision de los *Tirthankaras* aviendo traspasado "mas ayá de las divinidades governantes del orden naturalo".

## Referensias

* Ruth Reyna, Dictionary of Oriental Philosophy, Munshiram Manoharlal (1984).
* Heinrich Robert Zimmer, *Philosophies of India*, ed. Joseph Campbell (1953).
Kesariya

**Kesariya** (en ivrit **קֵיסָרְיָה**) es una viya en Israel la kuala esta ubikada en las ahuéras de la antika sivdad romana de *Cesarea Maritima*. Está a 45 km de Tel Aviv i serka de Haifa, en la beira de la Mar Mediterraneo, serka de la sivdad de Hadera. Es la unika sivdad yisraeli administarda por una entreprisa privada, la "Caesarea Development Corporation"; está organisada komo un yishuv komunal, andjak no es ni un kibbutz ni un moshav. La viya es yanada ansina en onor al emperador romano Sesar Avgusto. Oy endiya es un chiko enklave arkeolojiko deklarado Parko Nasyonal. Konserva ruinas romanas, bisantinas i de las krusadas; endemás en la viya se ankontran un akuedukto romano i un anfiteatro.

## Enlasos eksternos

Kateggoría:Lokalidades de Israel
Kateggoría:Lokalidades kon mas de 1.000 moradores
Ayroporto Sde Dov

El **Ayroporto Sde Dov Airport** (en ivrit **שדה דב**, Kampo Dov), tambien konosido komo  **Ayroporto Dov Hoz** (en ivrit **נמל התעופה דב הוז**, *Nemal Ate'ufa Dov Hoz*) es un ayroporto ubikado al nor de la sivdad de Tel Aviv, Israel, el kualo prinsipalmente sirve para volos a la sivdades de Eilat i al nord del paez en el Galil i las Alturas del Golan.. Es el ayroporto de la sivdad de Tel Aviv i el sigundo mas grande en la rejion sentrala del paez, dempues del Ayroporto Internasional Ben Gurion. El ayroporto resive el su nombre de Dov Hoz, uno de los pioneros de la aviasion sivil djudia. El ayroporto esta proksimo a ser serrado, dempues de un akódro fue firmado enel kualo, la tyerra en la kuala esta ubikado el ayroporto va ser uzada para fraguár kompleksos de residensias luksyozas; los volos komersiales van ser trokados al Ayroporto Internasional Ben Gurion, serkano a la sivdad de Lod, al sud-este de Tel Aviv. i los servisios militares a la Baza Aerea de Palmahim. Aktualmente, el ayroporto es uzado para volos rejionalos de Arkia Israel Airlines i de Israir Airlines.

## Aerolineas ke prestan servis al ayroporto i destinos

* Arkia Israel Airlines (Eilat_Holzman, Eilat-Ovda, Haifa)
* Ayit Aviation (Rosh Pina)
* Elrom Airways (Ein Yahav)
* Israir (Eilat-Holzman, Eilat-Ovda)

## Referensias


## Enlasos eksternos
*Ayroporto Sde Dov
*Aerial view of Dov Hoz Airport
*Istorya del Ayroporto Sde Dov

Kateggoría:Vikipedya:Artikolos kon grafia ladina
Ayroporto

Un **ayroporto** es una estasion para los pasajeros de las ayrolineas i para el transporto de merkaderia. Ayí los aviones resiven benzin, mantenimyento i refaksiyones. 

Los grandes ayroportos tienen pistas pavimentadas para resivir a los aviones, alkunas de asta 4 kilometros de lungeza, kon kalejas ke las konektan kon las terminalas de pasajeros, de karga i las instalasiones de mantenimyento. Los aviones se komunikan kon el ayroporto a traverso de los kontroladores, los kualos se ankontran en la kulá de kontrolo del ayroporto. Oy endiya, munchos ayroportos tienen kamaretas VIP, en las kualas los pasajeros ke volan en Primera Klasa o en Klasa Biznes, pueden asperar i ande resiven atension espesiala, kon kumida, bebidas alkólikas, djurnales, tualetas privadas i servis wireless de internet de grásia. I endemas estan enlasados a las sivdades ke sirven kon lineas de otobus, de trenos (alkunos de alto prestor) i Otopistas.

## Enlasos eksternos

* Gía Mondiala de Ayroportos

Katēggoría:Aviasion
Katēggoría:Ayroportos
Kateggoría:Vikipedya:Artikolos kon grafia ladina
פרובינסיה דה בלנסיה

לה **פרובינסיה דה בלנסיה** אס אונה פרובינסיה דה לה קומונידאד אותומנה דה בלנסיה, איספאנײה. סו קאפיטאל אס בלנסיה



Kateggoría:Vikipedya:Artikolos kon grafia ebrea
Kateggoría:Vikipedya:Artikolos kon varias grafias
Betahayim de Coro

El **Betahayim de Coro** (en kastilyano **Cementerio Judío de Coro**) es el betahayim djudio má antiko ainda en uzo de Amerika. El su orijen se puede ubikar enel syéklo XIX, kuando la komunita sefardi de la adá olandeza de Curaçao empiesó a migrar asia la sivdad de Coro enel anyo 1824. El sementario se empiesa a fraguar enel anyo 1832 por el sinyor Joseph Curiel i la su esposa, Debora Levy Maduro, los kualos merkaron un kanton de tierra serkano a la sivdad para poder entierrar a la su ija, Hana. Enel betahayim se pueden ankontrar tumbas ermozas, las kualas son arikódros de la epoka kuando los djudios prosperavan en la sivdad, shukur al komersio kon las Antiyas Olandezas. El betahayim esta ubikado en la máale de Pantano Abajo, entre la avenida Roossvelt i la kaleja Zamora. Enel betahayim se ankontran la tumbas de los poetas venezuelanos de orijin sefardi Elías David Curiel i Salomón López da Fonseca, inyeto del haham de Amsterdam, Isaac Aboab da Fonseca.

El betahayim fue restorado en la anyada de los 70, shukúr a la adjuda de la Asosiasiyon Yisraeli de Venezuela i el governo nasyonal de antonses. Endagora, dempues de dos anyos de luvias inesperadas en la rejion, las kualas tienen danyadas alkunas de las fráguas de la máale antika de la sivdad, la kuala es Erensia Kulturala de la Umanidad, a traverso de un akódro entre el Sentro de Estudios Sefardis de Karakas —representando a la Asosiasiyon Yisraeli de Venezuela— i la Constructora Sambil, la kuala es una entreprisa de una famiya djudia, se va refraguár el betahayim.

## Ver endemas
* Istorya de los djudios en Venezuela
* Ekspulsion de los djudios de Coro
* Esnoga de Coro

## Referensias
Comunidad Judía de Coro (1824-1900) Una historia. Isidoro Aizenberg. Sigunda Edisiyon. Biblioteka Popular Sefardi. 


## Enlasos eksternos
* Cementerio Judío de Coro. Coroweb.com 

Kateggoría:Vikipedya:Artikolos kon grafia ladina
Katēggoría:Betahayim
Katēggoría:Coro
Katēggoría:Istorya de los djudios en Venezuela
Esnoga de Coro

La **Esnoga de Coro** es una esnoga ubikada en la sivdad de Coro, al nord de Venezuela i serka de la beira de la Mar Karibe i de la isola de Kurasao; es la esnoga más antika de Amerika Latina. La esnoga era orijinalmente una kaza fraguáda enel anyo 1774, la kuala fue merkada el 30 de Djulio de 1847por David Abraham Senior, un merkader sefardi de la adá de Curaçao ke bivía en la sivdad i konformaba parte de la nasiente komunita. Antes de este, la komunita se reunia en la kaza del sinyor David Valensia para meldar. Se dize ke unas 20 personas se ankontraban para shabat i para tefila.

El su ijo Isaac Senior i los su desendientes sigieron biviendo en la kaza i uzando una kamareta de eya komo una sala para meldar, asta la anyada de los 1880. El 6 de Fevrero de 1986, la kasa fue vendida al govierno nasyonal, i el 3 de Ogusto de 1997, el govyerno del estato Falcón apertura la "Kaza de Orasion Ebrea" komo un aporte kulturalo emportante el kualo konforma parte de la erensia sefardi de esta rejion del nord de Venezuela. La esnoga esta ubikada en la kaleja Talavera de la máale antika de la sivdad, i tiene el su patin yeno de arena de los Medanos de Coro, ansina komo la arena de la mar ke tiene la Esnoga de Kurasao, de ande yegó la djente de la komunita. 

Oy endia, la esnoga konforma parte del Muzeyo d'Arte Alberto Henríquez, el kualo es parte de la Universita Nasyonala Eksperimentala Francisco de  Miranda. Resientemente enel anyo 2009, la Universita kontaktó a la Asosiasiyon Yisraeli de Venezuela kon el buto de konsigir adjuda para la restorasiyon de la esnoga. 

## Referensias


## Enlasos eksternos
*GALERIA DE IMAGENES DE SINAGOGA EN CORO, VENEZUELA. CAIV

Katēggoría:Istorya de los djudios en Venezuela
Kateggoría:Vikipedya:Artikolos kon grafia ladina
Baza Aerea de Palmahim

La **Baza Aerea de Palmahim** (en ivrit **בסיס חיל-האוויר פלמחים **) está ubikada serka de la sivdad de Rishon LeZion, i al lado de Yavne. Tiene el su nombre del kibbutz Palmahim ubikado en la beira de la Mar Mediterraneo.

La baza es uzada por varios eskvadrones de elikopteros i UAVs de la Huersa Aerea de Israel, i endemás fonksiona komo plataforma de lansamyénto para el misil antimisil Arrow. Palmahim es endemás el kosmodromo desde ande es lansada la roketa lansadora Shavit al espasio eksterior en orbita retrógrada (esto asegura ke los kusures de la roketa no kaygan sobro zonas povladas, i en kavzo de reushir, el material de alta teknolojiya no kayga en manos de payises árabos vezinos) sobre la Mar Mediterraneo, siendo ansina el prinsipal kosmodromo del paez.  Los más resientes lansamientos inkluyen: 
*11 de Djunio de 2007 - Satelit Ofek 7

En Djulio de 2007, se akodró ke una vez ke el Ayroporto Sde Dov en Tel Aviv akabe las sus fonksiones, las sus aktividades militares van ser transferidas a la baza de Palmahim.

## Enlasos eksternos
*Palmachim Airbase
*Palmachim Airbase

## Referensias
Lech Wałęsa

**Lech Wałęsa** es un polítiko polako, antiko sindikalista i endemas aktivista de los diritos umanos i elektrisista. Fue ko-fondador de *[[Solidarność|Solidaridad]]* (*Solidarność*), el primér sindikato independyénte del bloko sovyétiko, ganó el Premio Nobel de la Paz enel anyo 1983, i fue Presidente de Polonia de 1990 a 1995.

## Enlasos eksternos

* Biografiya de Lech Wałęsa
* Biografiya de Lech Wałęsa en la Fondasión Nobel (en inglez)
* Profil de Lech Wałęsa en la CNN (en inglez)
* Lech Wałęsa en la Encyclopaedia Britannica (en inglez)
* Entrevista a Lech Wałęsa en la revista del Komité Internasional de la Kruz Kolorada
* Fundación Lech Wałęsa (En polako)
* Aeropuerto Lech Walesa de Gdansk

Katēggoría:Politikos de Polonia
Kateggoría:Premio Nobel
Ensalada kocha

La **Ensalada kocha** o **matbuha** (en ivrit **מטבוחה**; en arabo, **مطبوخة**) es una ensalada la kuala a sido kuzinada, echa prinsipalmente de tomat, pimientos azados, alzeyte de oliva i ajo, todo eyo kosinado endjunto. El nombre del plato proviene de la palavra araba *matbuha*, la kuala signifika "kuzinada" o "kocha". Jeneralmente se suele servir friya endjunto con halá o pita.

## Istorya
El plato tiene el su orijin enel Maghreb, i espesialmente en la kuzina sefardi de esta rejión. Dempués del Dishkovrimyento de Amerika se adisionaron lentamente muevos ingredientes a la gastronomiya del nord de Afrika, komo el tomat i los pimientos dando lugar a este plato. Oy en diya konforma parte integrante de las kuzinas del Maghreb i de Israel, ande fue yevada por los olim del nord de Afrika, los kualos empiegan estos ingredientes ma ke tienen alkunas diferensias asigún el su orijin.

## Referensias


## Enlasos eksternos
*Matbucha - Moroccan Grilled Red Peppers & Tomato Salsa Recipe
San José (Almería)

**San José** es un kazal andaluz del belediye de Níjar, en el vilayet de Almería, en Espanya. Aki ay una povlasion de 918 moradores. 

Aki topa el Parque natural Cabo de Gata-Níjar.

## Ver endemas
* Andaluziya

## Referensias


## Atamientos eksternos

Kateggoría:Vikipedya:Artikolos kon grafia ladina
Kateggoría:Lokalidades de Andaluziya
Kateggoría:Lokalidades kon menos de 1.000 moradores
Esti Mamo

**Esti Mamo** (en Ge'ez: **እስቲ ማሞ**, *istī māmmō*, en ivrit: **אסתי ממו**)  es una modelo i aktrisa yisraeli.

## Chikés
De orijin etiopiano, Esti Mamo nasió enel anyo 1983 en Chilga, en el nord-oksidente de Ethiopia. Eya pertenese a la komunita Beta Israel. Kuando eya tinía 9 anyos, la su famiya migró de Etiopia, la kuala pasaba por una anyada de provesa, a Israel, i yegaron a bivir en una máale prove de Kiryat Malahi, una sivdad enel sud del paez. El su ermano chiko se amortó enel anyo 2004 . 

Kuando era una mansevika, Esti fondó un grupo de dansa yamado *Mango*, el kualo se apresentó en munchos teatros en Israel i endemás representó al paez en el Karnaval de Notting Hill, en Londra.

## Komo modelo i aktrisa

Esti Mamo fue dishkovyerta kuando tinía 15 anyos, má eya no achetó dinguna oferta de ajentes para ke empiesase la su karriera komo modelo asta ke akabó el lisé, má kuando tinía 18 Mamo empiesó la su karriera komo modelo . Desde antonses, tiene aparisiones en portadas de revistas yisraelis, evropeas i amerikanas, komo *[[Elle]]* i *[[Vogue]]*. Endemás, a lavorado para kompanyias de moda yisraelis i evropeas komo Diesel, Kenvelo, Castro, Renoir i aktuado en la televizyón yisraeli. Enel anyo 2005, eya estuvo entre las 100 mujeres más sexy del paez en una ancheta de la revista maskulina yisraeli *[[Blazer]]* .

## Referensias


## Enlasos eksternos
*Pajina web ofisiala de Esti Mamo

Kateggoría:Modelos
Kateggoría:Aktores i aktrisas
Kateggoría:Beta Israel
Kateggoría:Vikipedya:Artikolos kon grafia ladina